Norsk Redaktørforening

Styremøte 2023-12-04 Digitalt

AJ

**Sak 2023-55: Høringsuttalelser**

Sekretariatet har avgitt én høringsuttalelse etter styrets siste møte, og det er [høringsuttalelsen til forslagene til revisjon av Vær Varsom-plakaten.](https://www.nored.no/content/download/53408/491741/version/1/file/2023-11-15%20H%C3%B8ring%20om%20endringsforslag%20VVP.docx)

Sekretariatet har for øyeblikket to høringssaker til uttalelse:

1. [Utkast til endringer i åndsverkloven mm – gjennomføring av digitalmarkedsdirektivet og nett- og videresendingsdirektivet](https://www.regjeringen.no/no/dokumenter/horing-om-endringer-i-andsverkloven-digitalmarkedsdirektivet-m.v/id3013710/?expand=horingsnotater) – frist 15. mars 2024.
2. [Utkast til ny lov om offentlige anskaffelser](https://www.regjeringen.no/no/dokumenter/horing7/id3013792/?expand=horingsnotater) – frist 10. februar 2024.

**Høringssak 1)** handler om gjennomføring av to EU-direktiver i norsk rett.

Ifølge Kulturdepartementets høringsbrev har Digitalmarkedsdirektivet som formål å gjennomføre en ytterligere harmonisering av lovgivningen om opphavsrett og nærstående rettigheter i det indre markedet, særlig når det gjelder digital og grensekryssende bruk av beskyttet innhold. Direktivet inneholder blant annet nye avgrensningsregler for undervisnings-, forsknings- og kulturarvinstitusjoner, herunder regler om tekst- og datautvinning. Videre inneholder direktivet regler om alternativ tvisteløsning, nye rettigheter for utgivere av pressepublikasjoner, regler om forholdet mellom plattformtilbydere og rettighetshavere når det gjelder brukeropplastet innhold, og regler som skal sikre rimelig vederlag til opphavere og utøvende kunstnere.

Nett- og videresendingsdirektivet bygger videre på satellitt- og kabeldirektivet (93/83/EØF) og innebærer en ytterligere harmonisering av reguleringen på området. Formålet med direktivet er å øke tilgangen til kringkastingsprogrammer fra andre medlemsstater ved å lette klarering av opphavsrettslig beskyttet innhold i slike programmer. Direktivet regulerer opphavsrettslige spørsmål i forbindelse med visse nettoverføringer samt videresending og annen distribusjon av radio- og fjernsynsprogrammer.

Her er det flere punkter som berører våre medlemmer, både som opphavere og utgivere. Sekretariatet ser det som naturlig at vi samrår oss med andre medieorganisasjoner og aktører i bransjen i forbindelse med utarbeidelse av denne høringsuttalelsen.

Høringssak 2) handler om en helt ny lov om offentlige anskaffelser. Hovedmålet med lovarbeidet er, ifølge NOU 2023:26, å «gjøre regelverket enklere og lettere tilgjengelig, blant annet gjennom endringer i strukturen, materielle endringer og gjennomgang av reglene om samfunnshensyn.» Fra NR og presseorganisasjonens side er det naturlig nok spørsmål knyttet til innsyn og åpenhet som har størst interesse. Lovutvalget foreslår å videreføre dagens rettstilstand, hvor alle saker knyttet til offentlige anskaffelser er underlagt innsyn etter bestemmelsene i offentleglova.

Forslag til vedtak: Sekretariatet får fullmakt til å avgi høringsuttalelser til forslag om endringer i åndsverkloven og forslag til ny lov om offentlige anskaffelser.